জেনারেল সাহেবের এই ইমেইলটির (প্রচারণাটির) কনটেন্টে যাওয়ার আগে এটির কিছু উপরি-বৈশিষ্ট্যে দ্রুত একটু নজর বুলিয়ে নেয়া যাক। প্রথমেই যেটি চোখে পড়ে তা হলো ইংরেজি ভাষার ব্যবহার। প্রচারণাটির শুরুর কয়েক অনুচ্ছেদের সাথে মাঝখানের অনুচ্ছেদের ইংরেজির মান এবং স্টাইলে কিছু পার্থক্য লক্ষ করা যায়। প্রথম অংশটি, হতাশাব্যঞ্জক হলেও সত্যি, ভুল ইংরেজিতে লেখা! অনেকটা যেন অভিধান সামনে নিয়ে বাংলা থেকে ইংরেজিতে আক্ষরিক অনুবাদ করা, ভাষার মূল টোন বা coherence-এর ব্যাপারে কোনো ধরণের সচেতনতা ছাড়াই। মধ্যভাগের ইংরেজি তুলনামূলকভাবে কিছুটা ভিন্ন, অন্তত স্টাইলের দিক থেকে। শেষভাগে বেশ জোরে শোরে আল্লাহ্‌র নামে কিরা-কসম কাটার প্রবণতা (‘what were said in this mail in the name of Allah are true’!) লক্ষ করা যায়, অনেকটা জামাত শিবির হিজবুত তাহরীরের লিফলেটের মতো। উপসংহারে আমার অনুমান, প্রচারণা ইমেইলটি সম্ভবত একাধিক মানুষের মিলিত প্রচেষ্টার ফল।